
PËR KUNDËRVAJTJET ADMINISTRATIVE

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Objekti i ligjit

Objekt i këtij ligji është përcaktimi i rregullave për konstatimin dhe shqyrtimin e kundërvajtjeve administrative, përcaktimi i procedurave dhe i afateve të ankimit ndaj akteve të organeve të administratës publike, që vendosin dënime administrative, si dhe i procedurave të ekzekutimit të sanksioneve administrative.

Neni 2
Fusha e zbatimit të ligjit

1. Ky ligj zbatohet për të gjitha vendimet e organeve të administratës publike, që parashikojnë dënime administrative e që krijojnë pasoja juridike në raste individuale.
2. Vendimi i administratës publike, që parashikon dënim administrativ, këtu dhe në vijim do të quhet vendim për kundërvajtjen administrative.

Neni 3
Zbatimi i procedurave administrative

Procedurat e parashikuara në dispozitat e veçanta të këtij ligji, për vënien në ekzekutim të vendimeve për kundërvajtjen administrative, zbatohen, rast pas rasti, në përputhje me natyrën e organeve të administratës publike që i kanë nxjerrë dhe me llojin e dënimit të parashikuar në akt.

Neni 4
Kundërvajtja administrative

Kundërvajtje administrative është shkelja me faj e dispozitave ligjore ose nënligjore, të kryera me veprim ose mosveprim dhe për të cilat ligji parashikon dënim administrativ.

Neni 5
Përgjegjësia në rastin e kryerjes së një kundërvajtjeje administrative

Për kryerjen e një kundërvajtjeje administrative kanë përgjegjësi:
a) personat që kanë zotësi të plotë për të vepruar;
b)  personat juridikë.


Neni 6
Shkeljet që përbëjnë kundërvajtje administrative

Shkeljet që përbëjnë kundërvajtje administrative parashikohen:
a)  me ligj;
b) me akte të këshillit bashkiak apo të këshillit të komunës, për shkelje që nuk janë parashikuar si të tilla në ligje të veçanta, që kanë lidhje me fushat e veprimtarisë së tyre në njësitë territoriale përkatëse, ku, sipas ligjit, ushtrojnë funksionet e veta.

Neni 7
Kompetenca për konstatimin dhe shqyrtimin e kundërvajtjes

1. Kompetenca për konstatimin e kundërvajtjes, me përjashtim të rasteve kur ligji parashikon ndryshe, i takon organit administrativ, përgjegjës për zbatimin e ligjit të posaçëm.
2. Kur ligji i posaçëm parashikon një organ administrativ, që mbikëqyr zbatimin e tij e që ka vetëm të drejta për të rekomanduar masa apo dënime administrative, atëherë ai ia përcjell, pa vonesë, rastin organit administrativ, që ka të drejtën e shqyrtimit të kundërvajtjes dhe të nxjerrjes së vendimit përkatës për kundërvajtjen administrative.
3. Kompetenca për shqyrtimin e kundërvajtjes i takon:
a) organit  administrativ  apo  titullarit  të  organit  administrativ,   sipas dispozitave të parashikuara nga ligji i posaçëm;
b)  gjykatës, kur parashikohet nga ligji i posaçëm apo në rastet kur ligji parashikon dënim me heqje lirie;
c)  titullarit të organit administrativ, që merret me zbatimin e ligjit, në rastet kur ligji nuk shprehet për kompetencën për shqyrtimin e kundërvajtjes dhe nxjerrjen e vendimit përkatës;
ç) kryetarit të bashkisë apo të komunës, për shkelje të përcaktuara si të tilla nga këshilli bashkiak apo i komunës përkatëse, në përputhje me shkronjën “b” të nenit 6 të këtij ligji.
4. Në rastet kur kompetente për shqyrtimin e kundërvajtjes është gjykata, organi administrativ, që merret me zbatimin e ligjit të posaçëm, ka edhe detyrimin të vërë në lëvizje gjykatën për shqyrtimin e kundërvajtjes.

Neni 8
Llojet e sanksioneve administrative

1. Kur organi administrativ, kompetent për shqyrtimin e kundërvajtjes administrative, konstaton shkeljen e dispozitave, të cilat parashikojnë kundërvajtjen administrative, pas shqyrtimit, vendos dënimin me gjobë apo dënime të tjera administrative, në varësi nga parashikimi i ligjit të posaçëm.
2. Në rastet kur organi kompetent për shqyrtimin e kundërvajtjes administrative është gjykata, mund të vendoset dënimi:
a) me gjobë;
b) me heqje lirie deri në 30 ditë.
3. Në rastet kur për shkak të cilësive të veçanta të kundërvajtësit  nuk mund të ekzekutohet dënimi administrativ me heqje lirie, atëherë gjykata bën zëvendësimin e dënimit me heqje lirie në dënim me gjobë, duke llogaritur një ditë heqje lirie baras me pagesën e të dënuarit për dy ditë punë.
4. Procedura që ndjek gjykata në rastet e dënimit me heqje lirie deri në 30 ditë përcaktohet me ligj.
5. Dënimi administrativ, në varësi të  llojit të kundërvajtjes,  mund të shoqërohet edhe me masa administrative parandaluese, të parashikuara në ligjin e posaçëm.




Neni 9
Ekzekutimi i kundërvajtjeve administrative

Vendimi për kundërvajtjen administrative, sipas këtij ligji, bëhet i ekzekutueshëm nga organi administrativ që e ka nxjerrë atë. Kur organi administrativ që ka nxjerrë vendimin e kundërvajtjes administrative, i cili është bërë i ekzekutueshëm, nuk ka në përbërjen e tij struktura të ekzekutimit me forcë të detyrimeve, për ekzekutimin e vendimit të kundërvajtjes administrative ngarkohet shërbimi përmbarimor, sipas këtij ligji.

Neni 10
Masa e gjobës

1. Masa e dënimit me gjobë përcaktohet nga ligji, i cili ka parashikuar kundërvajtjen administrative. Masa e dënimit me gjobë mund të jetë fikse apo e përcaktuar me kufij minimalë dhe maksimalë.
2. Në rastet kur ligji i posaçëm vendos kufij minimalë dhe maksimalë për vlerën e dënimit me gjobë, atëherë, për qëllim të marrjes së vendimit për kundërvajtjen administrative, organi administrativ kompetent për shqyrtimin e kundërvajtjes, përveç parimeve të parashikuara nga neni 18 i këtij ligji, miraton edhe metodikën apo parime të tjera shtesë, mbi të cilat mbështetet për përcaktimin e vlerës së gjobës, për rastet e kundërvajtjeve, për të cilat parashikohet i njëjti dënim.
3. Në rastet kur kundërvajtjet administrative parashikohen në aktet e miratuara nga këshilli bashkiak, masa e dënimit përcaktohet në këto akte. Në çdo rast masa e dënimit nuk mund të jetë më e madhe se 20 mijë lekë.                                            

Neni 11
Sekuestrimi dhe konfiskimi i sendeve

1. Në rastet kur ligji i posaçëm parashikon për kundërvajtjet administrative edhe sekuestrimin apo konfiskimin e sendeve, sendet që kanë shërbyer ose që ishin caktuar për të shërbyer si mjete për kryerjen e kundërvajtjes administrative, sekuestrohen dhe kalojnë për ruajtje në rezervat materiale të shtetit. Përjashtim nga ky rregull përbëjnë rastet kur vërtetohet se ato janë të personave që nuk kanë marrë pjesë në kryerjen e kundërvajtjes administrative dhe se pronari nuk kishte dijeni se përse do të përdoreshin. Ky rregull zbatohet për sendet, të hollat dhe çdo përfitim tjetër pasuror, të vëna në dorë me anë të kundërvajtjes administrative. Kur marrja e sendit ose e përfitimit tjetër pasuror është e pamundur, kundërvajtësi paguan kundërvlerën e tyre në të holla.
2. Sendet dhe të hollat e sekuestruara konfiskohen pas kalimit të afatit të ankimit ndaj aktit administrativ që vendos masën e dënimit për kundërvajtjen administrative, ose pasi vendimi i gjykatës për lënien në fuqi të aktit administrativ të ketë marrë formë të prerë.
3. Sendet e konfiskuara në përputhje me dispozitat e pikave 1 dhe 2 të këtij neni, si dhe ato të konfiskuara në zbatim të ligjit të posaçëm, shiten në ankand, me përjashtim të rasteve kur ligji i posaçëm parashikon shkatërrimin e tyre.
4. Të hollat e konfiskuara dhe të ardhurat e tjera nga procesi i shitjes me ankand kalojnë në Buxhetin e Shtetit.

Neni 12
Shpërblimi i dëmit

1. Kur organi kompetent për shqyrtimin e kundërvajtjes administrative konstaton shkaktim dëmi, si pasojë e kundërvajtjes, pas përfundimit të shqyrtimit administrativ, vlerëson edhe masën e dëmit dhe në një akt administrativ më vete vendos shpërblimin e dëmit.
2. Në rastin e shkaktimit të dëmit, si pasojë e shkeljeve që, me ligj ose me vendim të këshillit bashkiak apo të komunës, parashikohen si kundërvajtje administrative, të kryera nga persona që kanë përgjegjësi administrative, përgjegjësia për shkaktimin e dëmit përcaktohet sipas dispozitave të Kodit Civil.
KREU II
PROCEDURAT E KONSTATIMIT DHE TË SHQYRTIMIT
TË KUNDËRVAJTJES ADMINISTRATIVE

Neni 13
Mënyrat e marrjes së vendimit për kundërvajtjen administrative

1.  Për kundërvajtjen administrative parashikohet:
a)  marrja e gjobës në vend, në rastet kur kjo parashikohet nga ligji i veçantë;
b) mbajtja e aktit administrativ që konstaton shkeljen apo e një dokumenti tjetër të barasvlershëm me të nga personat e ngarkuar me ligj ose me akte të organeve te pushtetit vendor, në rastet kur konstatimi i shkeljes është i lidhur me vendin ku ndodh ngjarja;
c)  nxjerrja dhe njoftimi i vendimit të organit të ngarkuar nga ligji, kur konstatimi i ngjarjes lidhet me shqyrtimin e dokumentacionit apo të të dhënave të tjera.
2. Në rastin e parashikuar në shkronjën “b” të pikës 1 të këtij  neni, akti administrativ që konstaton shkeljen apo dokumenti tjetër i parashikuar nga ligji i posaçëm si i barasvlershëm me të e që nuk është procesverbal gjobe, i bashkëlidhet vendimit për kundërvajtjen administrative, që vendos dënimin me gjobë.
3. Në rastet kur dënimi me gjobë është pjesë e një akti administrativ më të gjerë, që trajton edhe çështje të tjera, pjesa që përcakton dënimin me gjobë trajtohet në përputhje me dispozitat e këtij ligji, sipas organit që e ka nxjerrë atë.

Neni 14
Mënyra e mbajtjes së procesverbalit apo e një dokumenti tjetër 
të barasvlershëm me të

1. Procesverbali i përmendur në shkronjën “b” të pikës 1 të nenit 13 të këtij ligji mbahet në vendin e kryerjes së kundërvajtjes dhe në kohën e konstatimit të saj, si rregull, në prani të kundërvajtësit dhe të dëshmitarëve të pranishëm dhe nënshkruhet nga përpiluesi, kundërvajtësi dhe dëshmitarët e pranishëm, në rast se ka. Ne procesverbal shënohen identiteti i kundërvajtësit dhe lloji i kundërvajtjes.
2. Në rastet kur kundërvajtësi kundërshton nënshkrimin e procesverbalit, ky fakt evidentohet në atë procesverbal.
3. Në rast se ligji i posaçëm ka parashikuar ankim administrativ ndaj aktit të organit që ka shqyrtuar kundërvajtjen administrative, atëherë kopja e procesverbalit i dërgohet menjëherë organit kompetent për shqyrtimin e ankimit. Përbërja e organit administrativ, që shqyrton ankimin, caktohet në dispozitat që e parashikojnë atë.
4. Kur procesverbali është procesverbal gjobe, që përpilohet menjëherë në vendin ku është kryer kundërvajtja, ai trajtohet sipas kreut III të këtij ligji. Në raste të tjera procesverbali është akt konstatues dhe si i tillë i bashkëlidhet vendimit që merret për kundërvajtjen administrative.
5. Dispozitat e këtij neni, të lidhura me procesverbalin, zbatohen në të njëjtën mënyrë edhe për dokumentin e barasvlershëm me procesverbalin,   të parashikuar si të tillë nga ligji i posaçëm.

Neni 15
Mungesa e respektimit të ankimit në rrugë administrative

1. Vendimi për kundërvajtjen administrative nuk mund të ankimohet në rrugë gjyqësore nëse ligji i posaçëm parashikon të drejtën e subjektit për t'u ankuar në rrugë administrative, por kjo e drejtë nuk është ushtruar. Për ekzekutimin e tij zbatohen dispozitat e kreut V të këtij ligji.
2. Së bashku me kundërvajtjen administrative, kur është rasti, shqyrtohet edhe shpërblimi për dëmin e shkaktuar nga kundërvajtësi.


Neni 16
Shqyrtimi i kundërvajtjes administrative në prani të kundërvajtësit

1. Shqyrtimi i kundërvajtjes administrative, si rregull, bëhet në prani të kundërvajtësit.
2.  Shqyrtimi mund të bëhet në mungesë:
a) kur vërtetohet se kundërvajtësi ka marrë dijeni dhe nuk ka shkaqe justifikuese për mosparaqitje;
b) kur ligji i posaçëm parashikon konstatimin e shkeljes nëpërmjet aparaturave;
c)  për raste të tjera, të rregulluara me ligj të posaçëm.

Neni 17
Afatet e shqyrtimit

1. Shqyrtimi i kundërvajtjes administrative bëhet brenda 30 ditëve nga data e konstatimit të saj, por jo më vonë se 6 muaj pas kryerjes së kësaj kundërvajtjeje.
2. Nga rregulli i parashikuar në pikën 1 të këtij neni përjashtohen ato raste, për të cilat:
a)  kompetente për shqyrtimin e kundërvajtjes është gjykata;
b) ligji i veçantë ka parashikuar afate të ndryshme;
c) konstatimi i shkeljeve bëhet nga struktura auditimi apo inspektimi. 
Gjatë kryerjes së auditimeve apo inspektimeve, afatet dhe procedurat rregullohen nga ligji i posaçëm.

Neni 18
Kriteret për caktimin e llojit dhe të masës së dënimit

Në përzgjedhjen e llojit të dënimit dhe në caktimin e masës së tij, në rastet kur ligji ka parashikuar kufij minimalë e maksimalë të vlerës së gjobës, organi që shqyrton kundërvajtjen administrative duhet të marrë parasysh:
a) rrethanat e kryerjes së kundërvajtjes;
b) nëse kundërvajtësi rezulton i dënuar administrativisht edhe më parë;
c) rëndësinë e kundërvajtjes;
ç) pasojat që kanë ardhur nga veprimi apo mosveprimi.

Neni 19
Të dhënat që duhet të përmbajë vendimi për kundërvajtjen administrative

1. Në vendimin për kundërvajtjen administrative jepen:
a) organi që ka nxjerrë aktin;
b) identiteti i kundërvajtësit;
c) shpjegimi i përmbledhur i fakteve dhe i provave, ku mbështetet vendimi;
ç) shkelja e kryer, duke referuar në dispozitën ligjore ku mbështetet vendimi;
d) masat administrative, përfshirë dënimin me gjobë, detyrimin për shpërblimin e dëmit apo të tjera;
dh) sendet e sekuestruara, nëse ka;
e) cilësimi si titull ekzekutiv për masën e gjobës; 
ë) të drejtat për ankim dhe afati.
2. Përveç të dhënave të përmendura në pikën 1 të këtij neni, ligji i posaçëm mund të parashikojë edhe të dhëna të tjera, që duhet të përfshihen në vendimin e dënimit.





KREU III
VENDIMET PËR KUNDËRVAJTJET ADMINISTRATIVE QË PARASHIKOJNË DËNIM ME GJOBË DHE ATO QË NUK JANË ANKIMUAR NË RRUGË ADMINISTRATIVE

Neni 20
Objekti 

Objekti i këtij kreu janë vendimet për kundërvajtjet administrative, që parashikojnë dënime me gjobë, të vendosura nga:
a) institucionet e organizuara si inspektorate shtetërore, pavarësisht nga mënyra e organizimit të tyre dhe nga objekti i veprimtarisë;
b) organet e administratës publike, që kanë kompetencën të nxjerrin akte administrative individuale, veprimtaria e të cilave rregullohet me ligj të posaçëm, i cili është referuar në trajtimin e procedurave në kreun III të këtij ligji;
c) organet e administratës publike, që kanë kompetencën të nxjerrin akte administrative individuale, veprimtaria e të cilave rregullohet me ligj të posaçëm, ligj i cili ka parashikuar kundërvajtjen administrative dhe dënimin me gjobë, por nuk është referuar në trajtimin e procedurave në kreun III të këtij ligji;
ç) autoritetet e kontrollit dhe të mbikëqyrjes publike, të cilat, në përputhje me kompetencat e tyre, sipas përcaktimit në ligj, kanë të drejtën e vendosjes së masave administrative me gjobë dhe që në strukturat e tyre nuk kanë persona të ngarkuar me ekzekutimin e vendimeve administrative;
d) organet e administratës publike, nëse ligji i posaçëm, i miratuar pas hyrjes në fuqi të këtij ligji, parashikon kundërvajtje administrative dhe dënim me gjobë dhe referon në përgjithësi në këtë ligj;
dh) bashkitë dhe komunat.

Neni 21
Aktet e tjera administrative që i nënshtrohen zbatimit të këtij kreu

Akteve administrative, të përfshira në fushën e zbatimit të këtij kreu, përveç akteve administrative të lëshuara nga organet e parashikuara në nenin 20 të këtij ligji e që parashikojnë dënimin administrativ me gjobë, i nënshtrohen edhe vendimet për kundërvajtjet administrative, që parashikojnë dënime të natyrave të tjera dhe jo dënim me gjobë. Kjo bëhet kur ligji i posaçëm ka parashikuar procedura të ankimit administrativ, por e drejta për ankim nuk është ushtruar brenda afateve të parashikuara nga ligji i posaçëm.

Neni 22
Vendimi për kundërvajtjen administrative, 
që parashikon dënimin me gjobë, si titull ekzekutiv

1. Vendimi për kundërvajtjen administrative, që parashikon dënimin me gjobë, i vendosur nga organet administrative të përmendura në nenin 20 të këtij ligji, si dhe vendimet e parashikuara në nenin 21 të këtij ligji, përbëjnë titull ekzekutiv dhe për ekzekutimin e tyre ngarkohet shërbimi përmbarimor ose/dhe organet e përcaktuara në kreun V të këtij ligji.
2. Për zbatimin e këtij neni duhet të mbahen parasysh dispozitat e neneve 23 e 27 të këtij ligji.

Neni 23
Pezullimi i vendimit për kundërvajtjen administrative, 
që parashikon dënim me gjobë

Në rastet kur ligji i posaçëm ka parashikuar procedurë të ankimit administrativ dhe vendimi përfundimtar merret nga një organ administrativ më i lartë se organi administrativ, që ka nxjerrë vendimin e parë për kundërvajtjen administrative, atëherë ankimi administrativ pezullon ekzekutimin e aktit të parë të kundërvajtjes administrative, që ka parashikuar dënimin me gjobë, deri në marrjen e vendimit përfundimtar.

Neni 24
Shndërrimi i vendimit për kundërvajtjen administrative
 në titull ekzekutiv

1. Vendimi për kundërvajtjen administrative bëhet titull ekzekutiv në momentin e nxjerrjes së vendimit përfundimtar nga organi administrativ që ka kompetencën për shqyrtimin përfundimtar të kundërvajtjes në rrugë administrative.
2. Vendimi për kundërvajtjen administrative, që parashikon dënim që është i natyrave të tjera dhe jo dënim me gjobë, bëhet titull ekzekutiv, kur ligji i posaçëm ka parashikuar procedura të ankimit administrativ, por e drejta për ankim nuk është ushtruar brenda afateve të parashikuara nga ligji i posaçëm.

Neni 25
Njoftimi dhe afatet e njoftimit

Për njoftimin dhe afatet e njoftimit të vendimeve për kundërvajtjet administrative zbatohen dispozita të ligjit të posaçëm dhe kur në ligjin e posaçëm nuk parashikohen dispozita të tilla, atëherë zbatohen dispozitat e parashikuara në Kodin e Procedurave Administrative.

Neni 26
Ankimi në rrugë gjyqësore

1. Kundër vendimit për kundërvajtjen administrative, që parashikon dënim me gjobë, të nxjerrë nga organi i administratës, mund të bëhet ankim në gjykatë brenda 30 ditëve nga data e njoftimit të  vendimit.
2. Në rastin e shqyrtimit në rrugë gjyqësore të vendimit për kundërvajtjen administrative, që ka parashikuar dënim me gjobë, gjykata shqyrton ligjshmërinë e aktit dhe, kur gjykon se organi administrativ ka keqinterpretuar ligjin, ka tejkaluar apo ka shpërdoruar kompetencat, vendos edhe në lidhje me dënimin.
3. Barra e provës në kundërvajtjen  administrative bie mbi organin e administratës publike që ka nxjerrë vendimin për kundërvajtjen administrative.

Neni 27
Marrëveshja e pagesës me këste

1. Kur një rrethanë financiare pengon subjektin e ndëshkuar nga akti administrativ, për të paguar plotësisht dhe në afat masën e gjobës, ai mund të lejohet të lidhë marrëveshje pagese me këste.
2. Subjekti paraqet një kërkesë me shkrim, për të lidhur një marrëveshje pagese me këste. Kërkesa duhet t'i drejtohet titullarit të organit administrativ që ka lëshuar aktin administrativ të dënimit me gjobë dhe në të duhet të parashtrohen arsyet, që e pengojnë kundërvajtësin të paguajë menjëherë të gjithë masën e gjobës.
3. Marrëveshja e pagesës me këste bëhet me shkrim. Në marrëveshje duhet të parashikohen këstet dhe afati i shlyerjes së tyre. Marrëveshja nënshkruhet nga të dyja palët dhe nuk mund të parashikojë afate më të gjata se gjashtë muaj nga data e nënshkrimit.
4. Mospagesa në afat qoftë edhe e një kësti të vetëm zgjidh automatikisht marrëveshjen dhe pjesa e mbetur e detyrimit reflektohet në një vendim administrativ të të njëjtit organ që ka nxjerrë aktin e parë dhe për ekzekutimin e vendimit të ri administrativ zbatohen dispozitat e nenit 22 të këtij ligji.
KREU IV
ANKIMI I VENDIMIT PËR KUNDËRVAJTJEN ADMINISTRATIVE QË NUK PARASHIKON DËNIM ME GJOBË

Neni 28
Fusha e zbatimit 

Dispozitat e këtij kreu zbatohen për vendimet për kundërvajtjet administrative, të nxjerra nga organet administrative:
a)  kur akti administrativ parashikon dënime të natyrave të tjera dhe jo dënim me gjobë;
b) vetëm për pjesën që nuk parashikon dënim me gjobë, kur akti administrativ, përveç çështjeve të tjera, trajton edhe dënimin me gjobë;
c)  në çdo rast, kur një gjë e tillë parashikohet nga ligji i posaçëm.

Neni 29
Afati dhe procedura e ankimit

1. Kundër vendimit për kundërvajtjen administrative, që parashikon dënim administrativ të natyrave të tjera dhe jo dënimin me gjobë, të nxjerrë nga organi administrativ, mund të bëhet ankim në gjykatë brenda 30 ditëve nga data e njoftimit të vendimit.
2. Gjykata që shqyrton ankimin, vendos në përputhje me nenin 331 të Kodit të Procedurës Civile.

KREU V
PROCEDURA TË PËRGJITHSHME
PËR EKZEKUTIMIN E VENDIMIT PËR KUNDËRVAJTJEN
ADMINISTRATIVE

Neni 30
Arkëtimi i shumave të detyrimeve

1. Gjoba dhe shumat, që duhet të paguhen sipas vendimit për kundërvajtjen administrative, të nxjerrë në përputhje me dispozitat e këtij ligji, paguhen nga kundërvajtësi brenda 10 ditëve, nga data kur:
a)  është njoftuar kundërvajtësi për vendimin e dënimit me gjobë, që përbën titull ekzekutiv;
b) vendimi i gjykatës ka marrë formë të prerë.
2. Ligji i posaçëm mund të vendosë afate të tjera për detyrimin për arkëtimin e shumave.
3. Pas kalimit të këtij afati, për çdo ditë vonesë paguhet kamatë 2 për qind në muaj të masës së gjobës, me përjashtim të rasteve kur ligji i posaçëm parashikon përqindje të ndryshme për kamatëvonesat.
4. Kërkesa për të nxjerrë urdhrin e ekzekutimit bëhet në gjykatë përkatësisht nga:
a)  kryetari i bashkisë apo komunës;
b) titullari i organit, që ka nxjerrë vendimin për kundërvajtjen administrative.

Neni 31
Procedura e mbledhjes me forcë të detyrimit

1. Për gjobat e vëna në bazë të akteve të këshillave të bashkive ose këshillave të komunave, që veprojnë brenda territorit të tyre, urdhri i ekzekutimit vihet në zbatim nga  punonjësit e ngarkuar për këtë qëllim, në përputhje me përshkrimin e punës, me urdhër të titullarit të organit përkatës.
2. Për gjobat e vëna nga organet shtetërore, të cilat, sipas parashikimit të ligjit të posaçëm, kanë struktura për mbledhjen me forcë të detyrimeve, urdhri i ekzekutimit vihet në zbatim me urdhër të titullarit nga strukturat e ngarkuara për mbledhjen me forcë të detyrimeve.
3. Zbatimi i titujve ekzekutivë, kur është e nevojshme, bëhet në bashkëpunim me organet e Policisë së Shtetit.
4. Kur gjoba vendoset nga Policia e Shtetit, ajo zbatohet forcërisht me urdhër të titullarit të organit që e ka vënë atë.
5. Kur gjoba  dhe  detyrimet  e  tjera  të  parashikuara  në  vendimin  për kundërvajtjen administrative nuk paguhen ose nuk nxirren dot nga paga, ato nxirren duke vënë sekuestro mbi pasurinë e të dënuarit për kundërvajtje administrative, qoftë edhe sikur ajo të ndodhet në dorën e personave të tjerë.

Neni 32
Urdhri i sekuestrimit

1. Në urdhrin e sekuestrimit përcaktohen edhe:
a) shuma e papaguar;
b) afati për pagesën e shumës;
c) pasuria që sekuestrohet;
ç) mënyra e ekzekutimit të sekuestrimit;
d) shuma e shpenzimeve të vënies në ekzekutim; 
dh) informacioni rreth së drejtës për ankim.
2. Nëse objekt i sekuestrimit është paga e kundërvajtësit, në urdhër përcaktohen edhe emri e adresa e punëdhënësit të kundërvajtësit.

Neni 33
Sekuestrimi i pasurisë

1. Kur parashikohet nga ligji i posaçëm, sekuestrimi i pasurisë bëhet në prani të kundërvajtësit ose të familjarëve të tij, të administratorit të lagjes apo të kryeplakut të fshatit dhe, në mungesë të tyre, në prani të dy dëshmitarëve.
2. Nëpunësi i ngarkuar me sekuestrimin e pasurisë bën të ditur qëllimin e ardhjes, kërkon pagimin e gjobës përpara se të vihet dorë mbi pasurinë e të dënuarit dhe, kur e shikon të justifikuar kërkesën, ka të drejtë ta shtyjë ekzekutimin deri në 5 ditë, duke lënë pasurinë, mbi të cilën do të vihet sekuestroja, në përdorim të personit të dënuar apo të familjarëve të tij.
3. Nëpunësi sekuestrues është, sipas rastit, përmbaruesi gjyqësor ose nëpunës i atyre strukturave që kanë në përbërjen e tyre punonjës për ekzekutimin e vendimeve.
4. Përjashtohen nga sekuestrimi sendet, që përcaktohen me dispozita të veçanta.

Neni 34
Kundërshtimi nga kundërvajtësi

1. Kur nëpunësi i ngarkuar me sekuestrimin has në kundërshtimin e kundërvajtësit apo të poseduesit të pasurisë, urdhërohet marrja forcërisht e saj.
2. Për sekuestrimin e pasurisë mbahet procesverbal, ku përmenden personat e pranishëm dhe karakteristikat e pasurisë së marrë. Pasuria e sekuestruar transportohet e depozitohet në magazina ose dyqane për shitjen, që ngrihen për këtë qëllim. Vlera e pasurisë caktohet me ekspertë të ngarkuar nga nëpunësi sekuestrues. Pasuria shitet me procedurë ankandi.

Neni 35
Përllogaritja e sendit të sekuestruar

1. Sekuestroja vihet mbi sende, vlera e të cilave plotëson pagimin e gjobës, të kamatave e të shpenzimeve të bëra për ekzekutimin e saj.
2. Në rast se sendi i sekuestruar është i ndashëm dhe rezulton me një vlerë më të madhe nga ajo që kërkohet, ndahet prej tij aq sa është e nevojshme për marrjen e gjobës e të detyrimeve të tjera dhe për shpenzimet e bëra, ndërsa diferenca i kthehet pronarit të sendit ose depozitohet në emër të tij.
Neni 36
Sekuestrimi i pasurisë së paluajtshme

1. Sekuestrimi i pasurisë së paluajtshme kryhet vetëm kur pasuria e luajtshme nuk mjafton për pagimin e gjobës.
2. Nëpërmjet zyrës së regjistrimit të pasurive të paluajtshme, nëpunësi sekuestrues njihet me pasurinë, mbi të cilën mund të vihet sekuestroja. Vlera e saj duhet të jetë sa më afër madhësisë së gjobës.
3. Shitja e kësaj pasurie bëhet me ankand, pasi të jetë përcaktuar me parë vlera nga ekspertë të ngarkuar nga nëpunësi sekuestrues.

Neni 37
Zbatimi në vend i dënimit me gjobë

1. Në rastet kur ligji i posaçëm ka vendosur pagesën në vend të gjobës, zbatimi i dënimit me gjobë bëhet në vend nga personi i ngarkuar për këtë qëllim. Kur zbatimi bëhet i pamundur, mbahet procesverbal dhe gjoba vilet në përputhje me kreun III të këtij ligji.
2. Përjashtim nga rregulli i vendosur pikën 1 të këtij neni bën zbatimi i dënimeve me gjoba fikse, të vendosura nga punonjësit e organeve të Policisë së Shtetit, vlerën e të cilave kundërvajtësi e paguan në arkën e komisariatit të policisë, në territorin e të cilit është kryer kundërvajtja administrative. Për zbatimin e këtij rregulli, Ministri i Brendshëm miraton udhëzimin përkatës.

Neni 38
Transferimi i detyrimit

Në rastet kur individi, personi fizik apo juridik, i cili ka marrë njoftim për nxjerrjen e vendimit për kundërvajtjen administrative, që parashikon dënim me gjobë, përpara se vendimi të marrë formë të prerë apo të vihet në ekzekutim, ia transferon një personi tjetër të drejtat mbi pasurinë, me qëllim shmangien e pagesës së shumës së detyrimit, atëherë personi tjetër bëhet në radhë të dytë përgjegjës për detyrimin e pashlyer. Kjo përgjegjësi shkon deri në vlerën e të drejtave të transferuara.

Neni 39
Përgjegjësia e administratorit të personit juridik tregtar

Nëse administratori i personit juridik nuk shlyen apo nuk pranon që, brenda afatit të parashikuar në këtë ligj, të shlyejë gjobat administrative, të nxjerra për llogari të personit juridik që ai përfaqëson, ai bëhet personalisht përgjegjës për shlyerjen e detyrimit.

KREU VI
PËRDORIMI I TË ARDHURAVE DHE PËRGJEGJËSIA E ADMINISTRATËS SHTETËRORE

Neni 40
Detyrime për bashkitë dhe komunat

Për qëllim të zbatimit të procedurave të parashikuara në këtë ligj, për magazinimin dhe shitjen e sendeve të sekuestruara e të konfiskuara, bashkitë dhe komunat marrin masa për ngritjen e magazinave e të dyqaneve, që kanë kapacitet të mjaftueshëm për veprimtari depozitimi e shitjeje.

Neni 41
Shpërndarja e të ardhurave të mbledhura nga gjobat

1. Të ardhurat nga gjobat dhe të ardhurat e tjera, të mbledhura në zbatim të dispozitave të këtij ligji, kalojnë në Buxhetin e Shtetit, me përjashtim:
a) të të ardhurave nga kundërvajtjet, të miratuara nga organet kolegjiale të njësive të qeverisjes vendore, të cilat kalojnë 100 për qind në favor të buxhetit të pavarur të bashkisë ose të komunës;
b) të rasteve kur ligji i posaçëm ka vendosur ndryshe.
2. Të gjitha gjobat, që vilen nga bashkia ose komuna në rolin e agjentit, kalojnë 80 për qind në Buxhetin e Shtetit dhe 20 për qind në buxhetin e bashkisë ose të komunës.

Neni 42
Mënyra e përdorimit të të ardhurave të mbledhura nga gjobat

1. Shumat, që i kalojnë bashkisë ose komunës, përdoren dhe  shpërndahen sipas vendimeve të këshillit të njësisë së qeverisjes vendore.
2. Shumat, që i mbeten organit administrativ dhe që nuk kalojnë në Buxhetin e Shtetit, përdoren në përputhje me parashikimet e bëra në ligjin e posaçëm.

Neni 43
Përjashtimi nga detyrimet

1. Për vënien në ekzekutim të vendimeve për kundërvajtjet administrative, organet e administratës shtetërore përjashtohen nga detyrimi për parapagimin e tarifave gjyqësore dhe për veprimet e shërbimet, që kryhen nga administrata gjyqësore dhe përmbaruesi gjyqësor.
2. Shpenzimet për vënien në ekzekutim të vendimeve për kundërvajtjet administrative përballohen nga kundërvajtësi.

Neni 44
Përgjegjësia e punonjësit të organit administrativ

Në rast se gjobat dhe detyrimet e tjera, të vendosura nga vendimi për kundërvajtjen administrative, nuk paguhen për mosveprim të punonjësit të organit administrativ, i cili ka miratuar vendimin përkatës dhe detyrimin që të kërkojë arkëtimin e shumave, apo për shkak se punonjësi nuk nis procedurat e vënies në ekzekutim të aktit administrativ, atëherë ndaj tij fillojnë procedurat e largimit nga detyra.

Neni 45
Ekzekutimi i dënimit me heqje lirie

1. Dënimi me heqje lirie zbatohet nga organet e parashikuara nga ligji.
2. Procedura e ekzekutimit të dënimit me heqje lirie për një kundërvajtje administrative bëhet sipas procedurave për ekzekutimin e vendimit të dënimit me heqje lirie për një vepër penale.

Neni 46
Parashkrimi i dënimit administrativ

Me përjashtim të rasteve kur ligji i posaçëm parashikon ndryshe, dënimi administrativ, i nxjerrë nga organi i administratës publike, i cili nuk ekzekutohet me kalimin e dy viteve nga data e nxjerrjes së vendimit për kundërvajtjen administrative, parashkruhet. Në këtë rast, organi administrativ, që ka nxjerrë vendimin për kundërvajtjen administrative, me vendim konstaton parashkrimin. Në vendimin, ku konstatohet parashkrimi i dënimit administrativ, listohen edhe arsyet që kanë çuar në këtë përfundim.




Neni 47
Shuarja e dënimit administrativ

Kundërvajtësi, i cili, pas kalimit të dy viteve nga data e dhënies së dënimit, nuk ka kryer kundërvajtje tjetër administrative dhe ka shlyer detyrimet e lidhura me kundërvajtjen, quhet i padënuar administrativisht.

KREU VII
DISPOZITA KALIMTARE DHE TË FUNDIT

Neni 48
Zbatimi i ligjit të ri

1. Për të gjitha vendimet për kundërvajtjet administrative, të nxjerra pas hyrjes në fuqi të këtij ligji,  si  dhe  për  kundërvajtjet  administrative  të konstatuara përpara hyrjes në fuqi të tij, për të cilat nuk kanë filluar ende procedurat e shqyrtimit administrativ apo procedurat e shqyrtimit administrativ janë në vijim, zbatohen dispozitat e këtij ligji.
2. Për të gjitha vendimet për kundërvajtjet administrative, që parashikojnë dënime administrative me gjobë, për të cilat kanë përfunduar procedurat e shqyrtimit administrativ përpara hyrjes në fuqi të këtij ligji dhe për to nuk ka filluar procedura e shqyrtimit gjyqësor, zbatohen dispozitat e kreut III të këtij ligji.
3. Për të gjitha vendimet për kundërvajtjet administrative, që parashikojnë dënime administrative të natyrave të tjera, të ndryshme nga dënimi me gjobë, për të cilat kanë përfunduar procedurat e shqyrtimit administrativ përpara hyrjes në fuqi të këtij ligji dhe për to nuk ka filluar procedura e shqyrtimit gjyqësor, zbatohen dispozitat e kreut IV të këtij ligji.
4. Për të gjitha vendimet për kundërvajtjet administrative, që parashikojnë dënime administrative me gjobë e për të cilat ka një vendim gjyqësor të formës së prerë, të nxjerrë të paktën përpara 6 muajve nga hyrja në fuqi e këtij ligji e për të cilin nuk është kërkuar ende vënia në ekzekutim, zbatohen procedurat e parashikuara në kreun V të këtij ligji.

Neni 49
Ekzekutimi i detyrimeve

Brenda 60 ditëve nga hyrja në fuqi e këtij ligji, organi administrativ përkatës, me vendim, evidenton dhe shpall publikisht rastet, për të cilat ka vendim gjyqësor të formës së prerë për një dënim administrativ, për të cilin nuk është kërkuar ekzekutimi, si dhe merr masa për ekzekutimin e tyre sipas këtij ligji.

Neni 50
Shfuqizime

Ligji nr. 7697, datë 7.4.1993 “Për kundërvajtjet administrative”, të ndryshuar, shfuqizohet.

Neni 51
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6597, datë 7.6.2010 të Presidentit të Republikës së Shqipërisë, Bamir Topi


LIGJ
Nr.10 280, datë 20.5.2010

PËR DISA NDRYSHIME DHE SHTESA NË LIGJIN NR. 9975, 
DATË 28.7.2008 “PËR TAKSAT KOMBËTARE”, TË NDRYSHUAR

Në mbështetje të neneve 78, 83 pika 1 dhe 155 të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË

VENDOSI:


Në ligjin nr. 9975, datë 28.7.2008 “Për taksat kombëtare”, të ndryshuar, bëhen këto ndryshime dhe shtesa:

Neni 1

Në nenin 3 “Llojet e taksave kombëtare”, pikat 3 dhe 6 ndryshohen si më poshtë:
“3. Taksa e mjeteve të përdorura të transportit.
6. Taksa e karbonit për benzinën (sipas kodeve tarifore të NKM-së 2710 11 41, 2710 11 45, 2710 11 49, 2710 11 51, 2710 11 59), për gazoilin (sipas kodeve tarifore 2710 19 31, 2710 19 35, 2710 19 41, 2710 19 45, 2710 19 49) dhe për qymyrin, me krerë tariforë të NKM-së 2701 dhe 2702.”.

Neni 2

Në nenin 4 “Niveli i taksave kombëtare”, pikat 2, 3, 4 dhe 6 ndryshohen si më poshtë:
“2. Taksa vjetore e qarkullimit rrugor të mjeteve caktohet sipas shtojcës nr. l, që i bashkëlidhet këtij ligji dhe është pjesë përbërëse e tij. Kjo taksë caktohet në bazë të llojit të mjetit të transportit rrugor. Niveli i taksës shprehet në një kuotë të caktuar, sipas llojit të mjetit. Detyrimi për pagimin e taksës i takon pronarit të mjetit. E ardhura nga taksa, për çdo rast, mblidhet nga strukturat e Drejtorisë së Përgjithshme të Shërbimeve të Transportit Rrugor, drejtoritë rajonale, para kryerjes së kontrollit teknik vjetor të detyrueshëm të mjetit. Për mjetet, që regjistrohen për herë të parë, taksa llogaritet proporcionalisht për periudhën e mbetur të vitit.
3. Taksa e mjeteve të përdorura të transportit llogaritet si më poshtë:
Cilindrata në cm3 x koeficienti fiks për çdo vit përdorimi x taksa fikse për llojin e karburantit. Taksa fikse për llojin e karburantit është 25 lekë për naftën dhe 20 lekë për benzinën. Koeficienti për vitet e përdorimit është:
a) për autoveturat (e kreut 8703): 		0,5 për çdo vit përdorimi;
b) për mjetet e tjera (të kreut 87):		0,25 për çdo vit përdorimi.
Me “'Vite përdorimi” nënkuptohet diferenca ndërmjet vitit, kur mjeti hyn në territorin doganor të Republikës së Shqipërisë në çastin e zhdoganimit, me vitin e prodhimit.
Për efekt të këtij ligji, mjete të përdorura transporti konsiderohen mjetet, të cilat kanë qenë më parë të regjistruara në pronësi të të paktën një personi, përfshirë dhe personin importues apo shitës të mjetit, ose/dhe me regjistrim të përkohshëm të mjetit, jo më shumë se 3 muaj.
Taksa e mjeteve të përdorura të transportit arkëtohet në çastin e importimit dhe të shitjes brenda vendit. Vetëm për mjetet e përdorura të transportit, për të cilat është paguar taksa në import dhe që pësojnë shitje të tjera brenda vendit, taksa është diferenca ndërmjet taksës së llogaritur në çastin e shitjes brenda vendit dhe taksës së paguar në çastin e hedhjes së mjetit për qarkullim të lirë. Në rastet e shitjes së dytë e më vonë të mjetit, taksa e mjeteve të përdorura llogaritet si diferencë e taksës në çastin e shitjes me taksën e shitjes së mëparshme.
Detyrimin për pagimin e taksës e ka importuesi në çastin e importimit dhe shitësi në rastin e shitjes brenda vendit.
4. Taksa e rentës minerare caktohet sipas shtojcës nr. 2, që i bashkëlidhet këtij ligji dhe është pjesë përbërëse e tij. Çdo person fizik apo juridik, që është i licencuar dhe/ose vepron në industrinë minerare, sipas një marrëdhënieje kontraktuale me ministrin përgjegjës për ekonominë, duhet të paguajë rentë minerare për burimet natyrore që nxjerr nga/mbi/dhe nëntoka e territorit të Republikës së Shqipërisë. Renta minerare llogaritet si detyrim mujor i subjektit taksapagues, në çastin kur ai shet produkte minerare. Në rastin e eksportit të produkteve minerare, renta paguhet në çastin e bërjes së deklaratës së eksportit. 25 për qind e të ardhurave nga renta minerare i kalojnë pushtetit vendor ku zhvillohet veprimtaria.
Renta minerare përcaktohet duke shumëzuar vlerën e përgjithshme të shitjes me shumicë të produktit me përqindjen e rentës, sipas përcaktimeve të shtojcës nr. 2, që i bashkëlidhet këtij ligji. Pagesa e rentës minerare bëhet brenda datës 15 të muajit pasardhës, kur janë realizuar shitjet. Degët e doganave në rrethe ngarkohen për arkëtimin e kësaj rente, në rastin e eksportit të produkteve minerare, ndërsa degët e tatimeve ngarkohen për arkëtimin e kësaj rente, në rastin e shitjes së produkteve minerare brenda vendit.
Vlera në përqindje e rentës minerare, e përcaktuar në ligjin minerar, ndryshon sipas paragrafëve të parë e të dytë të pikës 4 të nenit 4 të këtij ligji. Përcaktimi i vlerës së rentës së pasurisë minerare, për të gjitha mineralet, sipas përcaktimeve të ligjit, kryhet në përputhje me përcaktimet e bëra në shtojcën nr. 2, që i bashkëlidhet këtij ligji.
Këshilli i Ministrave përcakton procedurat e arkëtimit së rentës minerare dhe dokumentacionin që duhet të paraqesë i licencuari, eksportuesi, për të vërtetuar çmimin e shitjes. Në mungesë të këtij dokumentacioni, organi i ngarkuar nga ky ligj për arkëtimin e taksës së rentës minerare, bën rivlerësimin, mbështetur në metoda alternative.
6. Taksa e karbonit caktohet në masën 1,5 lekë për litër për benzinën, 3 lekë për litër për gazoilin dhe 3 lekë për kilogram për qymyrin (sipas krerëve tariforë të NKM-së 2701 dhe 2702). Kjo taksë zbatohet si për karburantet dhe qymyrin e importuar, ashtu edhe për ato të prodhuara në vend.”.

Neni 3

Në nenin 5 “Agjentët e taksave”, shkronjat “c” dhe “dh” ndryshohen si më poshtë:
“c) për taksën e mjeteve të përdorura të transportit ngarkohen, përkatësisht, Drejtoria e Përgjithshme e Doganave, nëpërmjet degëve të doganave në rrethe, për arkëtimin e taksës në çastin e importimit, dhe Drejtoria e Përgjithshme e Shërbimeve të Transportit Rrugor, për arkëtimin e taksës për shitjet e mjeteve brenda vendit;
dh) për taksën e karbonit për benzinën, gazoilin dhe qymyrin e importuar ngarkohen Drejtoria e Përgjithshme e Doganave, nëpërmjet degëve të doganave në rrethe, si dhe Drejtoria e Përgjithshme e Tatimeve, nëpërmjet degëve të saj, për benzinën, gazoilin dhe qymyrin e prodhuar në vend.”.

Neni 4

Në nenin 8 “Komisionet që përfitojnë agjentët e taksave”, shkronjat “b”, “c” dhe “dh” të pikës 2 ndryshohen si më poshtë:
“b) për taksën vjetore të qarkullimit rrugor të mjeteve, Drejtorisë së Përgjithshme të Transportit Rrugor, 6 për qind;
c) për taksën e mjeteve të përdorura të transportit, Drejtorisë së Përgjithshme të Shërbimeve të Transportit Rrugor, 2 për qind;
dh) për taksën e karbonit, 0 për qind.”.



Neni 5

Në nenin 9 bëhen ndryshimet e mëposhtme:
1. Shkronjat “b” dhe “b. l” të pikës 1 ndryshohen si më poshtë:
“b) personat fizikë ose juridikë, të cilët deklarojnë, brenda muajit janar të vitit në vazhdim, se nuk do të qarkullojnë me mjetet në pronësi të tyre gjatë këtij viti kalendarik, ose do të dalin përfundimisht nga qarkullimi dhe dorëzojnë pranë Drejtorisë së Përgjithshme të Shërbimeve të Transportit Rrugor targën dhe lejen e qarkullimit të mjetit;
b.1) pagesat e taksës së mjeteve të bllokuara me vendim të gjykatës, prokurorisë etj., për periudhën në të cilën mjeti ka qenë i bllokuar.”.
2. Pika 2 “Përjashtimet nga pagimi i taksave kombëtare” ndryshohet si më poshtë:
“2. Përjashtohen nga pagimi i taksës së mjeteve të përdorura të transportit, në import dhe në shitje, autoveturat tip 4+1 vende dhe me cilindratë jo më shumë se 2500 kubikë, kur këto mjete kalojnë në zotërim të invalidëve e të veteranëve të luftës kundër pushtuesve nazifashistë të popullit shqiptar, invalidëve të punës, të verbërve, invalidëve paraplegjikë dhe tetraplegjikë që e fitojnë këtë status në bazë të ligjeve përkatëse dhe përdoren vetëm për nevojat e tyre personale dhe jo për veprimtari private.”.

Neni 6

1.  Në nenin 11 shkronja “ë” shfuqizohet.
2. Të gjitha detyrimet e prapambetura të tarifës së shërbimit për qarkullimin e automjeteve të huaja  falen. Procedurat e faljes së tarifës  së shërbimit për qarkullimin e automjeteve të huaja caktohen me udhëzim të   Ministrit të Financave.

Neni 7

Pas nenit 11 shtohet neni 11/1 me këtë përmbajtje:

“Neni 11/1
Përjashtimet nga pagesa e tarifave të shërbimit

1. Personat që gëzojnë statusin e invalidit, në bazë të ligjit nr. 7889, datë 14.12.1994 “Për statusin e invalidit”, të ndryshuar, statusin e invalidit të luftës, në bazë të ligjit nr. 7663, datë 20.1.1993 “Për statusin e invalidit të luftës kundër pushtuesve nazifashistë të popullit shqiptar”, statusin e veteranit të luftës, në bazë të  ligjit nr. 7874, datë 17.11.1994  “Për statusin  e veteranit të luftës kundër pushtuesve nazifashistë të popullit shqiptar”, të ndryshuar, apo statusin e të verbrit, në bazë të ligjit nr. 8098, datë 28.3.1996 “Për statusin e të verbrit”, përjashtohen nga:
a) tarifa për shërbimet konsullore e Ministrisë se Punëve të Jashtme apo e ambasadave tona jashtë vendit;
b) tarifa për përdorimin e aparateve televizive e Radiotelevizionit Publik;
c) tarifa për pajisjen me pasaportë lundrimi e Kapitenerisë së Porteve;
ç) tarifa e pajisjes me leje drejtimi e Drejtorisë së Përgjithshme të Shërbimeve të Transportit Rrugor.
2. Personat e sipërpërmendur nuk i përfitojnë këto përjashtime nëse kryejnë veprimtari private si persona fizikë apo juridikë.”.

Neni 8

Ky ligji hyn në fuqi 15 ditë pas botimit në Fletoren Zyrtare.

Shpallur me dekretin nr.6598, datë 7.6.2010 të Presidentit të Republikës së Shqipërisë, Bamir Topi

SHTOJCA Nr. 2
PËRQINDJA E RENTËS MINERARE SIPAS KLASIFIKIMIT

	Nr.
	Emërtimi i grupit të mineraleve sipas ligjit minerar
	Përqindja e rentës minerare

	I
	Grupi i parë (I)MINERALET METALIKE
	

	1
	Mineralet e Argjendit
	10

	2
	Mineralet e Arit
	10

	3
	Mineralet e Bakrit
	6

	4
	Mineralet e Kromit
	6

	5
	Mineralet e Nikelit (nikel-silikat)
	6

	6
	Mineralet e Hekurit (hekur-nikeli)
	5

	7
	Mineralet  Plumbit
	5

	8
	Mineralet e Zinkut
	7

	9
	Gjithë mineralet e tjera metalike
	4

	II
	Grupi i dytë (II) MINERALET JOMETALIKE
	

	10
	Të gjitha mineralet jometalike
	4

	III
	Grupi i tretë (III) QYMYRET DHE BITUMET
	

	11
	Qymyret
	5

	12
	Bitumet
	5

	13
	Rërat bituminoze
	5

	14
	Reshpet naftore
	5

	15
	Pirobitumet
	6

	IV
	Grupi i katërt (IV) MINERALET DHE MATERIALET E NDËRTIMIT
	

	16
	Graniti
	6

	17
	Gëlqerorët
	5

	18
	Gabrot
	5

	19
	Bazaltet
	4

	20
	Konglomerate
	7

	21
	Mermeri
	7

	22
	Pllakat e ndërtimit
	7

	23
	Pllagjiogranitet
	5

	24
	Ranoret
	7

	25
	Serpentinitet
	5

	26
	Travertinat
	5

	27
	Traktolitet
	5

	28
	Gjithë mineralet e tjera të grupit të katërt
	5

	V
	Grupi i petë (V) GURËT E ÇMUAR
	

	29
	Gjithë mineralet e grupit të pestë
	10

	VI
	Grupi i gjashtë (VI) GURËT GJYSMË TË ÇMUAR DHE OPALI
	

	30
	Gjithë mineralet e grupit të gjashtë
	10

	31
	Grupi i shtatë (VII) NAFTA DHE GAZI
	10










LIGJ
Nr.10 281, datë 20.5.2010

PËR MIRATIMIN E AKTIT NORMATIV, ME FUQINË E LIGJIT, NR. 1, DATË 5.5.2010,  TË KËSHILLIT TË MINISTRAVE “PËR DISA NDRYSHIME DHE SHTESA NË LIGJIN NR. 9663, DATË 18.12.2006 “PËR KONCESIONET”, TË NDRYSHUAR”

Në mbështetje të neneve 78, 83 pika 1 dhe 101 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Miratohet akti normativ, me fuqinë e ligjit, nr. 1, datë 5.5.2010, i Këshillit të Ministrave “Për disa ndryshime dhe shtesa në ligjin nr. 9663, datë 18.12.2006 “Për koncesionet”, të ndryshuar”.

Shpallur me dekretin nr.6599, datë 7.6.2010 të Presidentit të Republikës së Shqipërisë, Bamir Topi


REZOLUTË

PËR VLERËSIMIN E VEPRIMTARISË SË 
AVOKATIT TË PROKURIMEVE PËR VITIN 2009

Kuvendi i Shqipërisë,
- Duke njohur e vlerësuar rolin e Avokatit të Prokurimeve për mbrojtjen e interesave të operatorëve ekonomikë, që ushtrojnë veprimtari në fushat e prokurimit publik, koncesioneve dhe ankandit publik; 
- Duke mbështetur e zhvilluar bashkëpunimin me këtë institucion, si dhe duke nxitur bashkëpunimin e tij me institucionet e tjera brenda e jashtë vendit;
Konstaton se gjatë vitit 2009 Avokati i Prokurimeve:
- Ka kryer hetim administrativ të plotë të procedurave të prokurimit publik dhe të koncesioneve, bazuar në ankesat e operatorëve ekonomikë ose me nismën e vet;
- Ka rritur rolin mbështetës ndaj operatorëve ekonomikë që janë ankuar pranë institucionit, duke sjellë rritje të numrit të ankesave dhe forcim të besimit ndaj veprimtarisë së institucionit;
- Ka rritur numrin dhe cilësinë e rekomandimeve e të masave administrative të propozuara, duke kontribuar në rritjen e shkallës së zbatimit të tyre nga entet prokuruese, qendrore e vendore, si dhe të pranimit nga Agjencia e Prokurimit Publik;
- Ka kontribuar në përmirësimin e bazës ligjore e nënligjore të prokurimit të fondeve publike, duke ndihmuar në përmirësimin e administrimit të tyre;
- Ka bërë përpjekje të vazhdueshme për të rritur kapacitetet profesionale të institucionit;
- Ka zgjeruar shkallën e informimit të publikut për rolin dhe veprimtarinë e tij, duke e bërë atë më transparente e bashkëpunuese.
Kuvendi rekomandon që, për vitin 2010, Avokati i Prokurimeve të konsolidojë më tej punën për: 
- Rritjen e efektivitetit dhe të cilësisë së punës, për të siguruar zbatimin korrekt nga autoritetet kontraktore të procedurave ligjore e nënligjore, parandalimin e parregullsive dhe shkeljeve, si dhe mbrojtjen e interesave të kandidatëve, ofertuesve e furnizuesve;
- Përmirësimin e mëtejshëm të kuadrit ligjor e nënligjor, për të siguruar përmirësimin e funksionimit të sistemit të prokurimit publik dhe të koncesioneve, rritjen e shkallës së auditimit të tyre, rritjen e konkurrencës së lirë, si dhe minimizimin e hapësirave për vendimmarrje abuzive;
- Rritjen e bashkëpunimit dhe të ndihmës ligjore ndaj operatorëve ekonomikë;
 - Konsolidimin e strukturës së institucionit, zgjerimin e veprimtarisë trajnuese dhe ngritjen profesionale të specialistëve;
- Rritjen e bashkëpunimit me Agjencinë e Prokurimit Publik, Kontrollin e Lartë të Shtetit, organet ekzekutive dhe Kuvendin për plotësimin e detyrimeve që rrjedhin nga legjislacioni për prokurimin publik dhe për koncesionet;
- Hartimin e rregullores së institucionit, ngritjen e regjistrit publik të ankesave dhe vënien e tij në dispozicion të publikut;
- Hartimin dhe zbatimin e strategjisë së komunikimit, në përputhje me Marrëveshjen e Sfidës së Mijëvjeçarit.

3 qershor 2010


VENDIM
Nr.41, datë 31.5.2010

PËR FILLIMIN E PROCEDURAVE PËR LICENcIMIN E SHOQËRISË “DISHNICA ENERGJI” SHPK 

Në mbështetje të neneve 8, pika 2 germa “a”,  nenit 9 dhe 13, pika 1 germa “a”, të ligjit nr.9072, datë 22.5.2003 “Për sektorin e energjisë elektrike”, të ndryshuar, nenit 4,  pika 1, germa “a”, dhe 10,  pikat 1 dhe 3, të “Rregullores për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e bordit të komisionerëve nr.108, datë 9.9.2008, nenit 18, pika 1, germa “a”, të Rregullave të Praktikës dhe Procedurave të ERE-s, miratuar me vendimin e bordit të komisionerëve nr.21, datë 18.3.2009, bordi i komisionerëve të Entit Rregullator të Energjisë (ERE), në mbledhjen e tij të datës 31.5.2010, mbasi shqyrtoi aplikimin e paraqitur nga shoqëria “Dishnica Energji” sh.p.k., si dhe relacionin e Drejtorisë së Licencimit dhe Monitorimit të Tregut dhe Drejtorisë Juridike dhe Mbrojtjes së Konsumatorit mbi licencimin në aktivitetin e prodhimit të energjisë elektrike të kësaj shoqërie,

Konstatoi se:
- Aplikimi plotëson përgjithësisht kërkesat e ERE-s lidhur me licencimet në sektorin e energjisë elektrike të:
- formatit të aplikimit (neni 9, pika 1);  
- dokumentacionit juridik, administrativ dhe pronësor (neni 9, pika 2);
- dokumentacionit financiar dhe fiskal (neni 9, pika 3);
- dokumentacionit teknik (neni 9, pikat 4.1.1, 4.1.2, 4.1.3, 4.1.4).
  Mungesa e dokumentacionit që ka të bëjë me pikën 4.1.5 germat “a” dhe “c” të nenit 9, përkatësisht: Miratimi i OST-së dhe OSSH-së  për lidhjen e centralit në rrjetin elektrik të tregtimit dhe leja mjedisore nga organet përkatëse është në pritje për t`u plotësuar.
Për gjithë sa më sipër, Bordi i Komisionerëve të ERE-s 








Vendosi:

1. Fillimin e procedurave për licencimin e shoqërisë “Dishnica Energji” sh.p.k. në aktivitetin e prodhimit të energjisë elektrike nga “Hec-Dishnicë”.      







2. Ngarkohet Drejtoria e Licencimit dhe Monitorimit të Tregut të njoftojë aplikuesin për vendimin e bordit të komisionerëve  të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.

KRYETARI I ERE-s
Bujar Nepravishta


VENDIM
Nr.42, datë 31.5.2010

PËR DHËNIEN E STATUSIT TË KLIENTIT TË KUALIFIKUAR SHOQËRISË “FABRIKA E ÇIMENTOS ELBASAN” SHPK
  
Në mbështetje të neneve 9 dhe 48 të ligjit nr.9072, datë 22.5.2003 “Për sektorin e energjisë elektrike”, të ndryshuar, dhe neneve 4 dhe 5 pika 2 të “Rregullores për kriteret e dhënies dhe heqjes së statusit të klientit të kualifikuar”,  miratuar me vendimin e bordit të komisionerëve të ERE-s nr.99, datë 27.12.2006 dhe ndryshuar me vendimin e Bordit të Komisionerëve të ERE-s nr.17, datë 6.3.2009, Bordi i Komisionerëve të Entit Rregullator të Energjisë (ERE), në mbledhjen e tij të datës 31.5.2010, mbasi shqyrtoi aplikimin e paraqitur nga shoqëria “Fabrika e Çimentos Elbasan” sh.p.k., si dhe relacionin e Drejtorisë së Licencimit dhe Monitorimit të Tregut dhe Drejtorisë Juridike dhe Mbrojtjes së Konsumatorit për marrjen e statusit të klientit të kualifikuar,

Konstatoi se:
- Aplikimi plotëson kërkesat e rregullores për kriteret e dhënies dhe heqjes së statusit të klientit të kualifikuar  dhe vendimit nr.8, datë 29.1.2010 të bordit të komisionerëve  ”Për miratimin e nivelit të konsumit vjetor të energjisë elektrike për përfitimin e statusit të klientit të kualifikuar për vitin 2010”.  
Për gjithë sa më sipër, Bordi i Komisionerëve të ERE-s 

VENDOSI:

1. Dhënien e statusit të klientit të kualifikuar shoqërisë “Fabrika e Çimentos Elbasan” sh.p.k.
2. Drejtoria e Licencimit dhe Monitorimit të Tregut të njoftojë aplikuesin për vendimin e bordit të komisionerëve të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.

KRYETARI I ERE-s
Bujar Nepravishta   







VENDIM
Nr.43, datë 31.5.2010

PËR DHËNIEN E STATUSIT TË KLIENTIT TË KUALIFIKUAR SHOQËRISË “FABRIKA E ÇIMENTOS FUSHë-KRUJË” SHPK 
 
Në mbështetje të neneve 9 dhe 48 të ligjit nr.9072, datë 22.5.2003 “Për sektorin e energjisë elektrike”, të ndryshuar, dhe neneve 4 dhe 5 pika 2 të “Rregullores për kriteret e dhënies dhe heqjes së statusit të klientit të kualifikuar”,  miratuar me vendimin e Bordit të Komisionerëve të ERE-s nr.99, datë 27.12.2006, dhe ndryshuar me vendimin e Bordit të Komisionerëve të ERE-s nr.17, datë 6.3.2009, bordi i komisionerëve të Entit Rregullator të Energjisë (ERE), në mbledhjen e tij të datës 31.5.2010, mbasi shqyrtoi aplikimin e paraqitur nga shoqëria “Fabrika e çimentos Fushë-Krujë” sh.p.k., si dhe relacionin e Drejtorisë së Licencimit dhe Monitorimit të Tregut dhe Drejtorisë Juridike dhe Mbrojtjes së Konsumatorit për marrjen e statusit të klientit të kualifikuar,
konstatoi se:
Aplikimi plotëson kërkesat e rregullores për kriteret e dhënies dhe heqjes së statusit të klientit të kualifikuar dhe vendimit nr.8, datë 29.1.2010 të bordit të komisionerëve “Për miratimin e nivelit të konsumit vjetor të energjisë elektrike për përfitimin e statusit të klientit të kualifikuar për vitin 2010”.  
Për gjithë sa më sipër, Bordi i Komisionerëve të ERE-s 

Vendosi:

1. Dhënien e statusit të klientit të kualifikuar shoqërisë “Fabrika e çimentos Fushë-Krujë” sh.p.k.
2. Drejtoria e Licencimit dhe Monitorimit të Tregut ta njoftojë aplikuesin për vendimin e Bordit të Komisionerëve të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.

KRYETARI I ERE-s
Bujar Nepravishta


VENDIM 
Nr.44, datë 7.6.2010

PËR LICENcIMIN E SHOQËRISË “EGL ALBANIA” SHA NË AKTIVITETIN E FURNIZUESIT Të KUALIFIKUAR Të ENERGJISë ELEKTRIKE

Në mbështetje të neneve 8, pika 2,  germa “a”, 9, dhe nenit 45 pikat “3” dhe  “4” të ligjit nr.9072, datë 22.5.2003 “Për sektorin e energjisë elektrike”, të ndryshuar, nenit 4 pika 1 germa “f”, neneve 5, 13 dhe 14 të “Rregullores për procedurat e licencimit, modifikimit, transferimit të plotë/të pjesshëm dhe rinovimit të licencave”, të miratuar me vendimin e Bordit të Komisionerëve nr.108 datë 9.9.2008, Bordi i Komisionerëve të Entit Rregullator të Energjisë (ERE), në mbledhjen e tij të datës 7.6.2010, mbasi shqyrtoi informacionin e Drejtorisë së Licencimit dhe Monitorimit të Tregut dhe kërkesën e shoqërisë “EGL ALBANIA” sh.a. për licencim në aktivitetin e furnizuesit të kualifikuar të energjisë elektrike,
konstatoi se:
Aplikimi i shoqërisë “EGL Albania” sh.a. plotëson kërkesat e parashikuara nga ERE në rregulloren për procedurat e licencimit, modifikimit, transferimit të plotë/të pjesshëm dhe rinovimit të licencave, si më poshtë: 
- Formati i aplikimit (neni 9, pika 1) është paraqitur dhe plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2) është paraqitur dhe plotësuar në mënyrë korrekte.
- Dokumentacioni financiar dhe fiskal (neni 9, pika 3) është paraqitur dhe plotësuar në mënyrë korrekte.
- Dokumentacioni teknik (neni 9, pika 4.9 germat “a”, “b” dhe “c”) është paraqitur dhe plotësuar në mënyrë korrekte.

Për gjithë sa më sipër cituar, Bordi i Komisionerëve të ERE-s  

Vendosi:

1. Licencimin e shoqërisë “EGL ALBANIA” sh.a. në aktivitetin e furnizuesit të kualifikuar të energjisë elektrike për një afat 5 vjet. 
2. Ngarkohet Drejtoria e Licencimit dhe Monitorimit të Tregut ta njoftojë aplikuesin për vendimin e Bordit të Komsionerëve  të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.
                                   
KRYETARI I ERE-s
Bujar Nepravishta

